La Banda Primitiva i la Unió Musical reben la Medalla de la Ciutat de Llíria
22 de setembre de 2019

L'Ajuntament de Llíria va voler rendir ahir un merescut homenatge a l'Ateneu Musical i d’Ensenyament Banda Primitiva i la Unió Musical de Llíria, en el concert que protagonitzen cada any en la Fira i Festes de Sant Miquel. Les dos societats van rebre la Medalla de la Ciutat en reconeixement a les seues brillants trajectòries, que formen part indispensable del gran patrimoni musical del municipi, amb el que aspira a ser reconegut com a Ciutat Creativa de la Música per la Unesco.

Desafortunadament, la pluja va obligar a suspendre les actuacions previstes quan la Unió estava interpretant l'última obra del seu programa, per la qual cosa es va fer entrega de les distincions en el saló de plens de Ca la Vila.

L'acte va comptar amb la presència del conseller d'Hisenda i Model Econòmic, Vicent Soler, i l'ambaixador d'Espanya davant de la Unesco, Andrés Perelló, que van acompanyar l'alcalde Manolo Civera i la corporació municipal en este dia tan important per a la ciutat.

El president de la Primitiva, José Luis Pérez, i el de la Unió Musical, José Vicente Pedrola, van rebre la Medalla de la Ciutat en representació de les seues respectives societats musicals.

L'alcalde Manolo Civera va assenyalar que la música “està en l'ADN de Llíria i és un orgull tindre a estes bandes a què tant devem. Per això, estes distincions representen un agraïment a tants músics, directors, professors, directius i altres persones, que amb el seu treball han projectat al món la potencialitat musical de la nostra ciutat”

A més, va recordar que les dos societats “han realitzat una extraordinària labor cultural, social i educativa que ha marcat la història més recent de Llíria”.

GUARDONADES

Ateneu Musical i d’Ensenyament Banda Primitiva de Llíria. Fundada el 1819 pel pare franciscà Fra Antoni Albarracín Enguídanos, està considerada la banda civil més antiga d'Espanya i enguany celebra el seu bicentenari.

Ha aconseguit el primer premi de la Secció d'Honor del Certamen Internacional de Bandes de Música “Ciutat de València” en diverses ocasions, sent l'única que ho ha fet en tres segles diferents. A més, compta amb altres nombroses distincions, com la del Mèrit Cultural de la Generalitat, i guardons com els aconseguits en el Certamen Internacional de Música de Kerkrade.

Des dels seus començaments fins a l'actualitat, ha realitzat innumerables concerts, actes culturals, desfilades, etc., a nivell nacional i en països d'Europa com Alemanya, Bèlgica, França, Holanda i Suïssa; d'Amèrica del Nord com els Estats Units (Nova York i Los Ángeles) i a Àsia com Xina (Beijing i Xangai) .

A més ha sigut dirigida per algunes de les més prestigioses batutes europees com Sergiu Celibidache, Desirée Dondaine, Odón Alonso, Rafael Frühbeck de Burgos, Jan Molenar, Luís Cobos, Rafael Sanz-Espert, Manuel Galduf i Jan Cober.

La societat compta també amb una banda juvenil, orquestra simfònica, agrupació coral i escola de música.

Unió Musical de Llíria. Es va fundar l'any 1903 amb la fusió de les bandes Música Nova i Música Vella, formades en les primeres dècades del segle XIX i de les que va heretar la seua tradició.

Actualment és una institució amb 1.500 socis, que té una clara vocació educativa. De fet, va ser pionera a tota Espanya amb el seu Centre Integrat de Música, hui amb més de 400 alumnes. A més, compta amb banda juvenil, orquestra i cor social, entre altres agrupacions.

A finals dels setanta i principis dels 80, en l'auditori de la Unió van actuar les millors orquestres (Viena, Londres, Moscou, Berlín, Israel...) i directors d'Europa (Sergiu Celebidache, Zubin Metha, Antal Dauratu, Cristóbal Halffter, Enrique García Asensio...).

La seua música ha sonat per tot el món, sent la primera banda espanyola a visitar Estats Units o Japó. A més destaquen les seues actuacions en la clausura dels Jocs Olímpics de Barcelona i l'Expo de Sevilla.

La banda simfònica és probablement l'agrupació amateur més guardonada del món. Són més de 70 primers premis en certàmens nacionals i internacionals, destacant els grans èxits a Kerkrade. També és la banda amb més primers premis del Certamen de València i ha rebut nombroses distincions per part de la Generalitat, o els ajuntaments de Barcelona, Granada o Màlaga, entre altres organismes.